Συκωταριά με αγκινάρες και κουκιά
Ένα πιάτο γεμάτο ανοιξιάτικες γεύσεις για το γιορτινό ή καθημερινό τραπέζι.
1 αρνίσια συκωταριά, καλά πλυμένη, 1 μικρό ξερό κρεμμύδι, κομμένο σε ψιλά καρέ, 1 σκελίδα σκόρδου, καθαρισμένη και ψιλοκομμένη, το λευκό και το τρυφερό πράσινο μέρος από 4 - 5 φρέσκα κρεμμυδάκια, ψιλοκομμένα, 16 μικρές αγκινάρες, καθαρισμένες και κομμένες σε χοντρές φέτες, 200 γρ. φρέσκα κουκιά, 1/4 μάτσο φρέσκος μάραθος + 1/4 μάτσο άνηθος, ψιλοκομμένος (χωρίς τα χοντρά κοτσάνια), 20 ml λευκό κρασόξιδο, 40 ml χυμός λεμονιού, 100 ml ελαιόλαδο, αλάτι, φρεσκοτριμμένο πιπέρι
Για την συκωταριά με αγκινάρες και κουκιά ξεκινάμε και αν τα κουκιά είναι μικρά και τρυφερά, τα καθαρίζουμε όπως τα φασολάκια, αφαιρώντας περιμετρικά τις ίνες από τους λοβούς με ένα μαχαιράκι.Αν είναι σκληρά, αφαιρούμε τα φλούδια και κρατάμε μόνο τα σπυριά.Σε μια βαθιά κατσαρόλα με αρκετό νερό που κοχλάζει ζεματίζουμε τη συκωταριά για περίπου 3 - 4 λεπτά, ίσα να μαλακώσει ελαφρώς και να αλλάξει χρώμα. Τη στραγγίζουμε, τη στεγνώνουμε με χαρτί κουζίνας και την ψιλοκόβουμε. Σε μια φαρδιά κατσαρόλα ζεσταίνουμε το λάδι σε μέτρια φωτιά και σοτάρουμε τη συκωταριά για περίπου 4 - 5 λεπτά, μέχρι να ροδίσει.Ρίχνουμε το ξερό κρεμμύδι και το σκόρδο και συνεχίζουμε το σοτάρισμα για 1 - 2 λεπτά.Ρίχνουμε το ξίδι, 600 ml νερό και μαγειρεύουμε, με σκεπασμένη κατσαρόλα, για περίπου 30 λεπτά, μέχρι να μαλακώσει η συκωταριά.Προσθέτουμε τις αγκινάρες, αλατοπίπερο, ανακατεύουμε και συνεχίζουμε το μαγείρεμα για άλλα 20 λεπτά, μέχρι να μαλακώσουν ελαφρώς και οι αγκινάρες.Ρίχνουμε τα κουκιά, το φρέσκο κρεμμυδάκι, τα μυρωδικά, το λεμόνι και αλατοπίπερο και συνεχίζουμε το μαγείρεμα για άλλα 15 - 20 λεπτά, μέχρι να μαλακώσουν και τα κουκιά και να εξατμιστούν τα περισσότερα υγρά.
Αγκινάρες,Κουκιά,Συκώτι,Πάσχα